Gereformeerde Kerke verbreek bande met NWUDie NWU se fakulteit van teologie. (Foto: Facebook) Die Gereformeerde Kerke in Suid-Afrika (GKSA) sal finaal sy bande met die Noordwes-Universiteit (NWU) verbreek wanneer die partye se bestaande ooreenkoms oor drie jaar tot ŉ einde kom. Die skeiding kom ná die GKSA se besluit om nie ŉ nuwe ooreenkoms met die universiteit te onderteken nie. Die NWU was van voorneme om in ieder geval nie die vennootskap voort te sit, sou die GKSA nie die nuwe ooreenkoms aanvaar nie. Die GKSA en die NWU is al lank in onderhandelinge gewikkel oor die formele verhouding tussen die partye wat betref die opleiding van predikante vir die GKSA en of gereformeerde professore by die NWU se personeel ingesluit moet word. Die laaste strooi was skynbaar toe die NWU daarop aandring om beheer te neem van die teologiese leerplan, asook die aanstelling van personeel om die onderrig te fasiliteer. Louis Jacobs, woordvoerder van die universiteit, het by navraag aan Maroela Media gesê dat die onderhandelinge voortspruit uit die feit dat die laaste ooreenkoms tussen die partye, soos dit in 2006 gesluit is, “ŉ onhoudbare situasie geskep het ingevolge die voorskrifte van die Wet op Hoër Onderwys”. “Ons het die GKSA sedert 2013 behoorlik ingelig dat die Raad op Hoër Onderwys (RHO) die NWU op voorwaardes geplaas het, om te verseker dat die diensvlakooreenkomste wat die NWU gesluit het, nie die voorskrifte van die Wet op Hoër Onderwys oortree nie,” sê hy. “Die onderhandelingsproses het eers momentum gekry ná die ontvangs van ŉ brief van die RHO in Desember 2015, wat aangedui het dat die universiteit alleen verantwoordelikheid neem vir die instansie en die bestuur van sy onderrig- en leeraanbieding, asook die assesserings en die akademiese ondersteuning wat aan studente gelewer word – en dat nie een hiervan aan ŉ derde party uitgekontrakteer mag word nie.” Hierdie skrywe het meegebring dat die NWU ŉ nuwe ooreenkoms wou daarstel. Die ooreenkoms sou insluit dat die leerplan vir teologiese opleiding aan die universiteit onderhewig is, asook die aanstelling van nuwe professore of dosente. Die GKSA het in ŉ verklaring gesê ondanks die uitgebreide onderhandelinge kon daar nie ŉ ooreenkoms bereik word nie. “Die voorwaardes wat gestel is, is na die oordeel van die Sinode nie in ooreenstemming met die skriftuurlike benadering tot teologiese opleiding wat die opleiding van die GKSA se predikante ten grondslag lê nie,” lui die verklaring. Volgens Jacobs wag die universiteit nou op ŉ formele kennisgewing van die GKSA se besluit, waarna die pad vorentoe in die uitvoering van die 2006-ooreenkoms bepaal sal word. “Hoewel die NWU die langdurige verhouding met die GKSA koester, is ons gebonde aan reëls en regulasies soos vervat in die Wet op Hoër Onderwys.” Tot die afgelope naweek het geen eerstejaarstudente vir dié program, naamlik vir studente van die GKSA, vir 2023 ingeskryf nie. “Die syfers vir studente wat vir hierdie program inskryf, het drasties afgeneem oor die afgelope paar jaar,” het Jacobs bygevoeg. Die GKSA is egter nie ontmoedig nie en het aangekondig dat hy ŉ nuwe private hoër onderwysinstelling sal oprig en registreer. Studente sal in die toekoms by die Gereformeerde Teologiese Akademie geakkrediteerde teologiese opleiding ontvang.